Det endte galt, da ejeren af en landejendom ved Nørager lørdag havde stillet en håndholdt gasbrænder for tæt på sin brændeovn. Gasflasken eksploderede og huset er nu ubeboeligt. Nordjyllands Beredskab blev kaldt ud til ejendommen klokken 12.43. - Vi fik en melding om en eksplosion, og da vi kom frem, kunne vi se, at husets gavl havde fået et ordentligt tryk, siger indsatsleder Allan Frisk fra Nordjyllands Beredskab. Ifølge indsatslederen skete eksplosionen, fordi kvinden, som bor på ejendommen, havde stillet en mindre gasbrænder for tæt på en tændt brændeovn. Det resulterede i, at gasflasken blev overophedet og eksploderede. Beboer blæst omkuld Husets kvindelige beboer var hjemme og blev blæst omkuld af trykket fra eksplosionen. Hun kom ifølge indsatslederen ikke alvorligt til skade. Huset er til gengæld ubeboeligt, fordi gavlen kan styrte sammen, og derfor skal kvinden genhuses. Allan Frisk har en klar opfordring til andre brændeovnsejere. - Det er vigtigt, at man tænker over, hvad man stiller i nærheden af sin brændeovn. Der bliver udviklet kraftig varme fra en brændeovn, så derfor skal man ikke have brændekurven eller optændingsudstyr stående i nærheden af den, siger indsatslederen.

Opsummering:
En landejendom ved Nørager er ubeboelig, efter at en gasflaske lørdag eksploderede.